**MÉK-MÉSZ DIPLOMADÍJ ÉRTÉKELÉS - 2016. OKTÓBER 03.**

A Magyar Építész Kamara és a Magyar Építészek Szövetsége által meghirdetett Diplomadíj pályázatra az idén 58 terv érkezett. Ez jóval kevesebb mint az előző évi, tavaly 94 tervet bíráltunk. Érdekes kérdés, hogy mi lehet az oka ennek a jelentős csökkenésnek. Tudjuk rengeteg a tervezési feladat napjainkban, sok építésziroda munkatársat keres. Talán a frissen végzett építészek egy része már annyit dolgozik, hogy ideje sem jutott a pályázati anyag összeállítására.

Örömteli változás viszont a diplomadíj pályázatra benyújtott településrendezési, városépítészeti munkák számának növekedése. Még nagyobb öröm, hogy ebben az évben újra nyújtottak be diplomatervet belsőépítész témában is, így több éves kihagyás után kiadhatunk belsőépítész diplomadíjat is. Reméljük jövőre még több tervből választhatjuk ki a legjobbat ezen a területen is.

A beérkezett terveket négy téma szerint csoportosítottuk, építészet - műemlékvédelem együtt, belsőépítészet, terület- és településtervezés, valamint táj- és kertépítészet. Egy-egy témakört külön szakértő zsűri bírált.

A zsűri tagjai voltak:

Építészet- és műemlékvédelem témában: Nagy Csaba, Nagy Gábor, Turi Attila, Kalo Emese

Belsőépítészet témában: O. Ecker Judit tagozati elnök, Csavarga Rózsa, Czéh Judit, Kovács Zoltán és Magyari Éva.

Terület-és településrendezés témában: Fiala István, S. Vasi Ildikó, Schwarczuk Ágnes.

Táj és kertépítészet témában: Schuchmann Péter, M. Szilágyi Kinga, Sándor Tamás, Szloszjár György.

Köszönjük a diplomázóknak, hogy vállalva a megmérettetést benyújtották munkájukat. Lássuk kik azok, akik a sok értékes diplomamunka között valamiben kiemelkedőt alkottak, felhívták a zsűri figyelmét tervükre, és ezzel kiérdemelték a diplomadíjat:

TERÜLET- ÉS TELEPÜLÉSRENDEZÉS témában diplomadíjas: **SZŰCS Máté**

Szent István Egyetem, Tájépítészeti és Településtervezési Kar, Településépítészeti Tanszék

A diplomaterv témája: **Budapest, Belvárosi Duna-partok köztér rehabilitációja**

A témaválasztás komoly kihívásnak tekinthető. A Bem tértől a Kopaszi gátig tartó budai Duna parti szakaszon - a közlekedési rendszer és a városi terek szerveződésére alapozottan - funkció, beépítési karakter és területfelhasználási vizsgálatokat végzett.

A part menti városi terek működési és városépítészeti elemzésére alapozva, a jól felismert térhasználati konfliktusok feloldására, figyelemre méltó új koncepcionális elemekkel teli javaslatokat tesz, mely *„a part menti terek felfűzésével, és gyalogos elsőbbségű útszakaszaival egy rendkívül igényes Dunai sétány”* létrejöttének lehetőségét hordozza. A Döbrentei tér és a Tabán területére részletes rendezési tervi elgondolásai, a Tabán visszaépítésére tett megoldási javaslatai elgondolkodtatóak, s továbbérlelésre érdemesek.

A diplomadíjat munkája dicséretes módszertani felépítéséért, érzékeny vizsgálati munkájáért, érdembeli javaslataiért, valamint a diploma színvonalas kidolgozásáért érdemelte ki.

TÁJ- ÉS KERTÉPÍTÉSZET témában diplomadíjas: **VÁROSY Dóra Marianna**

Szent István Egyetem, Tájépítészeti és Településtervezési Kar, Kert- és Szabadtértervezési Tanszék.

A diplomaterv témája: **A NÉPsziget és a Duna kapcsolata**, **Duna-parti sétány szabadtérépítészeti terve**

A diplomaterv témaválasztása nagyon aktuális, hiszen a városlakók és a természet, szűkebben az ember és a víz kapcsolata sokakat - civileket, szakembereket és döntéshozókat egyaránt - foglalkoztat. A kérdésre léteznek sikeres válaszok, mint azt a Kopaszi gáton kialakított közpark példája bizonyítja, és rendkívül megosztó elképzelések is, mint a Római part esete. Városy Dóra diplomaterve egyértelműen az előbbiek közé tartozik. Nem ijed meg a témától és a terület nagyságától, kellő visszafogottsággal, de magabiztosan kezeli mindkettőt. A rekreációs célú átalakítások, beleértve a terep alakítását, a környezetarchitektúra elemeit, és a növényalkalmazást is, tetszetős és jól használható egységgé állnak össze.. Érett, kidolgozott, jó arányú munka, grafikájában kifinomult előadásmóddal.

BELSŐÉPÍTÉSZET témában diplomadíjat kap: **MOLNÁR Sarolta Szonja**

Metropolitan Egyetem, Kommunikációs és Művészeti Kar, Design Intézet.

A diplomaterv témája: **HUB - A generációk közötti élettér**, **Budapest, Csepel Kavicsos-tó félszigete**

A diplomázó nemcsak építészeti, de társadalmi problémafeltárásokra is keresi a választ. Témája az a szociológiai probléma, mely szerint a társadalom mindinkább az elöregedés jeleit mutatja. A generációk közötti élettér megteremtése lehetőséget ad arra, hogy kialakításra kerüljön egy olyan híd az idős és a fiatal korosztály között, mely platformot biztosít a tudásátadásnak, a különböző társadalmi rétegek kulturális felzárkóztatásának és a hagyományőrzésnek.

A diplomamunka terei szakítanak a konvenciókkal, megoldásai ötletgazdagok. A belsőépítészeti részletek a Tudástérben kerülnek kifejtésre. Az épületből kiugró folyosón keresztül egy belső nyitott térbe érve találjuk a Tudás Kútját. A kút egy tervezett egyedi plasztikai kialakítással uralja a teret. A vízcseppek motívum megjelenik a falakon körben, különleges technikai megvilágítási effektekkel. A már-már szakrális hatást a diplomázó jól megválasztott belsőépítészeti elemekkel éri el.

A gondolati síkok kifejtése következetesen valósul meg az építészeten, a belsőépítészeten és a tárgytervezésen keresztül, eljutva a plasztikai tervezésig.

ÉPÍTÉSZET témában – az Designsoft Kft. Arcad program támogatásával – diplomadíjban részesül rangsor nélkül négy fiatal kolléga:

**BOTOS András Dénes**

Budapesti Műszaki és Gazdaságtudományi Egyetem, Építészmérnöki Kar, Középülettervezési Tanszék.

A diplomaterv témája: **Gyógyulás háza, Rákos betegek rehabilitációs központja, Budapest**

Kétségtelenül a rák korunk betegsége, melyet a társadalom a kordából kiszabadult erővel azonosít, illetve képzeteket társít hozzá. A halálesetek jelentős része, egyes kutatások szerint a negyede összefüggésben áll a kórral. A rákos betegek élete egy másik világ, melybe belépve minden más lesz, mintha visszfényét érzékelné az életnek az ember, mintha a vászon túloldaláról peregne a film. A diplomázó jól érzékeli ezt a világot és a tervében különböző kezelési, rehabilitálási, belső felépülési folyamatoknak alakít ki teret egy átrium köré, mely növényzetével az egészséget, a kiindulást, az archetípust jeleníti meg. A nyitott és zárt tereinek struktúrájában, az anyaghasználat megválasztásában tudatosan kombinálja a külső és belső - emberi - természetre koncentrált hangulatokat, egységgé formálja a gyógyítással összefüggő négy alapfunkciót.

A terv egyfajta válasz arra, hogy az építészet milyen módon tudja szolgálni az életet. Alaposan előkészített, az alapgondolatból tudatosan kifejtett munka.

**FLÓRIÁN Dávid**

Széchényi István Egyetem, Épülettervezési Tanszék.

A diplomaterv témája: **Sárkányhajó klub, Győr**

Sárkányhajó evezés a testnevelés órán? A diplomamunka meggyőző - igen ez egy jó gondolat! A rúdmászós, kislabda dobálós, elbliccelt vagy focicserés órák helyett a sárkányhajózással egyszerre történik a test-, a fizikum-, és a közösségfejlesztés. Az egész csapat egy célért dolgozik. Ezt a személyesen megélt élményt adja át Flórián Dávid diplomamunkája, melyben ezt a közös célt a logikus racionalitással szerkesztett, képletszerűen letisztult épület szolgálja. A gyakorlatban is megismert igények, a környezet elemzése olyan épülethez vezetett, mely a maga egyszerűségével válik széppé.

A terv műszaki tartalmát, épületszerkezeti átgondoltságát tekintve is magas színvonalú, ezért Flórián Dávid kapja az ÉMSZ által felajánlott műszaki szakkönyvcsomagot.

**GAZDAG Zoltán**

Pécsi Tudományegyetem, Műszaki és Informatikai Kar, Építészeti és Várostervezési Tanszék.

A diplomaterv témája: **Holt Tisza part Kajak-kenu központ, Cibakháza**

Cibakháza valahol a Tiszazugban található, gyermekkori emlékek fűződnek hozzá - fűz-nyár ligeterdők, ártéri legelők, rétek. Az ide tervezett kajak-kenu központ épülete már a mai társaknak, a mai világnak szól. Az anyaghasználat a táj ellentéte, natúr alumínium, polikarbonát, rozsdamentes acél háló. Az átmenetet a két világ között a deszkazsaluzatos betonfelületek érzékenysége, játéka adja. Racionálisan szerkesztett szigorú épület, mely szép arányaival jól fekszik a tájban. Igényesen kidolgozott terv, elegáns előadásmóddal.

**LALITY Áron**

Debreceni Egyetem, Műszaki Kar, Építészmérnöki Tanszék.

A diplomaterv témája: **Lélekfürdő, Szabadka**

Építésznek lenni annyit jelent mint látni, érezni, gondolni és tenni. Mindezt együtt, de nem összekeverve, hanem egy ívbe húzott mozdulattal. Lality Áron a helyre, amit mindenki elhagyott - bemegy, ami mellett mindenki elmegy - ő észreveszi a megmaradt értéket, ahol mindenkinek elszorul a szíve a romlás láttán - ott látja a szépséget és eleganciát. Jó érzékű és jó lelkű vizsgálódással tárja fel szülővárosa, Szabadka elfeledett udvarát, a romokban még meglévő fürdő épületét, környezetét. Látja, hogy miként váltja fel a talmi az értéket, példát mutat, s egyben hitet is vall: a falakban élő történelem, a kontinuitás, az élet fonala, a közösség drámája fontosabb az érdekek világánál, a haszon és ráció hideg hatalmánál. Újraéleszt, teszi ezt korszerűen, de a múltra utaló kedves gesztussal, fazsindelyes kubusaival, tudatosan kombinálva az anyag idő befogadó változását, kontrasztját a látszó beton felületekkel.

Érzékenysége kiemelkedő, feltáró munkája alapos, a terv gondolata értékmentő, revitalizáló, mindez egyedi és alapos bemutatással társítva.

ÉPÍTÉSZET témában – a Graphisoft által támogatott FŐDÍJAT és egyben a MŰEMLÉKVÉDELMI díjat kapja: **VARGA Bianka**

Budapesti Műszaki és Gazdaságtudományi Egyetem, Építészmérnöki Kar, Építészettörténeti és Műemléki Tanszék.

A diplomaterv témája: **Monostor- malom, Pékség és sütő műhely, Pásztó**

A város központjában álló, középkori eredetű vízimalom szomorú romja és annak környéke kiváló témaválasztásnak bizonyult, hiszen a múlt és jelen kapcsolatának soha el nem múló kérdéseire ad egy konkrét példa kapcsán tételes válaszokat.

A ma romkertnek nevezett központi ürességben méteres középkori falak állnak. A terv egyrészt kiegészít, rekonstruál, másrészt hozzá- melléépít. A malom tömegrekonstrukciója példaértékű. Nem a manapság szorgalmazott „ilyen volt” irányt követi, hanem szolidan megmarad az „ilyen lehetett” állapotnál. A ráépítés diszkréten különbözik a meglévő falaktól, miközben a ház egységes megjelenést mutat.

Az új épületrész illeszkedik az utca beépítési jellegéhez és egyben mértéktartó modern eleganciával zárja le a jelenlegi üres utcasarkot. Legnagyobb érdeme, hogy nemcsak szervesen kapcsolódik a rekonstruált malom épülettömbhöz, hanem visszafogott tömegével ki is emeli azt.

Építészet és műemlékvédelem együtt van jelen ebben a tervben, ahogy ez természetes. A benyújtott diplomamunka joggal érdemelte ki ebben az évben a legjobb tervnek járó fődíjat.

Eddig tartott a díjazottak sora, de a benyújtott pályamunkák minőségén, igényességén fellelkesülve a tagozatok három tervet dicséretben részesítettek:

TERÜLET- ÉS TELEPÜLÉSRENDEZÉS témában dicsérő oklevelet kap:

**GÁL Bence**

Pécsi Tudományegyetem, Műszaki és Informatikai Kar, Építészeti és Várostervezési Tanszék.

A diplomaterv témája: **Budakeszi városközpont fejlesztése**

A diplomázó Budakeszi történelmi központjában, a Fő utca mentén egy rendkívül érzékeny, hagyománytisztelő megközelítésű központ fejlesztést tervez meg. A városközpont funkcionális gazdagítására, a helyi problémák megoldására olyan javaslatot tesz, melyben a városközpont szerepének megerősítése mellett a közterületi zöldfelületek növelésével és a környezet minőségének javításával, a lakótömb-belső feltárásával igényes, karakterőrző kisvárosi környezetet teremt. A terv kidolgozása, megjelenítése színvonalas, dicséretes.

TERÜLET- ÉS TELEPÜLÉSRENDEZÉS témában dicsérő oklevelet kap:

**TURAI-KRAUSZ János**

Pécsi Tudományegyetem, Műszaki és Informatikai Kar, Építészeti és Várostervezési Tanszék.

A diplomaterv témája: **Budapest, XI. ker. Andor utcai buszgarázs és környékének rekonstrukciója**

A terv szerteágazó és nagyon alapos vizsgálatra épül. Színvonalas a történeti áttekintése, a hazai és nemzetközi rehabilitációs példák bemutatása. A koncepcióban megfogalmazott célokra alapozott környezetalakítási javaslat nagyvonalú elgondolásokban bővelkedik. Építészeti megformálása különleges, izgalmas tagolású. Dicséretben részesül munkája módszertani felépítéséért, részletes érzékeny vizsgálatáért és színvonalas kidolgozásáért.

TÁJ- ÉS KERTÉPÍTÉSZET témában dicsérő oklevelet kap:

**TÓTH Evelin Enikő**

Szent István Egyetem, Tájépítészeti és Településtervezési Kar, Kert- és Szabadtértervezési Tanszék.

A diplomaterv témája: **A nyíregyházi Bessenyi tér és Benczúr tér szabadtérépítészeti koncepciója**

A diplomamunka figyelemre méltó új lehetőségeket tár fel a nyíregyházi belváros életében, szabadtérépítészeti koncepciója kiemelkedő. Az erős koncepcióra épített terv jól illeszkedik a városi szövetbe. Szép arányúak az új terek, érzékenyen kezeli a burkolt felület - zöldfelület arányát. Átgondolt és finoman kialakított a park rétegződése, melyet a terven és a megvalósult állapotban is jól lehet érzékelni.

Minden díjazottnak szívből gratulálunk, és hasonlóan szép tervezési feladatokat kívánunk most már a valós életben is!

Budapest, 2016. október 03. Kalo Emese

 zsűri elnöke